Video: Waardevolle Disney-kunswerk in die asblik gevind | Maroela Media
Die Bambi-tekening (Foto: CBC)
'n Hawelose man het onwetend in 'n asblik op 'n waardevolle kunswerk van die fliek Bambi afgekom.
Adam, 'n hawelose man van Edmonton in Kanada, was in 'n asblik op soek na goedere wat hy dalk by 'n tweedehandsewinkel kon verkoop, toe hy op 'n plakkaat van die Disney-fliek, Bambi, afgekom het, berig CBC.
Die winkel se eienaar, Alex Archbold, het belanggestel in die kunswerk en het CAD20 (ongeveer R210) vir die geraamde plakkaat betaal. Archbold het gedink dit is 'n replika wat hy vir tussen $80 en $100 sou kon verkoop as hy dit bietjie sou skoonmaak en in 'n nuwe raam sou sit.
Toe hy egter die plakkaat uit die raam haal, was daar 'n kopieregdatum van 1937 met 'n sertifikaat van egtheid. Dit was 'n oorspronklike tekening wat in die fliek gebruik is.
Hy het dit uiteindelik vir CAD3 700 (meer as R39 000) verkoop.
Archbold het gedink Adam verdien ook sy deel van die wins, al was hy aanvanklik tevrede met die $20. Dit was egter moeilik om Adam op te spoor! Hy het twee weke lank elke oggend na Adam gaan soek en uiteindelik van sy vriende opgespoor om vir hom 'n boodskap te stuur.
Adam het uiteindelik by die winkel opgedaag en sy deel van die wins CAD1 700 (ongeveer R18 000) plus 'n gratis middagete gekry!
Archbold verduidelik in die volgende video presies wat gebeur het en deel ook die oomblik wanneer hy die opbrengs aan Adam oorhandig. Hy het Adam gehelp om 'n bankrekening oop te maak om die geld te deponeer en het ook intussen met 'n Go Fund Me-veldtog begin om Adam weer op sy voete te kry.